જે સમાજમાં સ્ત્રીને પુરુષ સમોવડી ગણવામાં નથી આવતી ત્યાં લક્ષ્મી અને સરસ્વતી ક્યાંથી રહે? જ્યાં સ્ત્રીનો જન્મવાનો અધિકાર જ છીનવી લેવામાં આવે ત્યાં પ્રગતિ કેવી રીતે થાય? ગુજરાત સાથે બીજાં ઘણાં રાજ્યોમાં બાળકીના જન્મના આંકડા ઘણા નીચા છે. ભ્રુણનું પરીક્ષણ કરીને બાળકીને જન્મ પહેલાં જ મૃત્યુની ભેટ આપવામાં આવે છે! તેને આ ધરતી પર આવતા જ રોકી દેવામાં આવે છે. તે અહી આવશે તો લક્ષ્મી અને સરસ્વતી બની કામ કરશે પણ આવશે જ નહિ તો એ બધું કોણ કરશે? અણ-અવતરેલી નાની બાળકી જીવન માટે વલખે છે, પૃથ્વી પર આવી પા પા પગલી પાડવા અધીરી છે, માતા-પિતાની પરી બની લાડ કરવા ઝંખે છે. આપણે તેને અહીં આવવા દઈશું ને? આજના જમાનામાં ભણેલી ગણેલી અને સ્વતંત્ર વિચારો ધરાવતી, કમાતી સ્ત્રી સાપનો ભારો નથી. સ્ત્રી Tension એટલે કે ભારો નથી પણ Ten sons એટલે કે દસ દસ દીકરા બરાબર છે! તેના વગર દુનિયા અધૂરી છે.